Súradnice: 42°8′59.83″S 24°45′4.61″V﻿ / ﻿42,1499528°S 24,7512806°V﻿ / 42.1499528; 24.7512806

**Chindlijanov dom** (bulh. Хиндлияновата къща, alebo Къща „Хиндлиян" – *Chindlijanovata kăšta, alebo Kăšta „Chindllijan"*) je meštiansky dom z polovice 19. storočia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Iné názvy
---------

Budova je známa aj pod názvami **Dom Stepana Chindlijana** (bulh. Къща на Степан Хиндлиян – *Kăšta na Stepan Chindlijan*), alebo **Dom Stepana Chindlijana so skladom a hospodárskymi budovami** (bulh. Къща на Степан Хиндлиян с мааза и стопански сгради – *Kăšta na Stepan Chindlijan s maaza i stopanski sgradi*).

Lokalita
--------

Danovov dom leží v centrálnej časti mesta Plovdiv v hraniciach architektonicko-historickej rezervácie Starý Plovdiv na úpätí tzv. Trojpahorčia v západnom svahu pahorku Nebet tepe na ulici „Artin Gidikov" (bulh. улица „Артин Гидиков") č. 4.

Dejiny a súčasnosť
------------------

Dom bol postavený v rokoch 1835 – 1840 ako rodinný som bohatého arménskeho obchodníka a hospodára Stepana Chindlijana. Do roku 1974 budova slúžila ako obytný dom a celkovo v nej (od jej dokončenia v roku 1840) do tohto roku žilo 23 rôznych arménskych rodín. V roku 1974 však bola vyhlásená za kultúrnu pamiatku a vzápätí prešla reštauráciou. V súčasnosti slúži ako múzeum.

Charakteristika
---------------

Predstavuje typický príklad bulharskej obrodeneckej neobarokovej architektúry. Mená majstrov, ktorí dom postavili nie sú známe. Nachádza sa v rozľahlom dvore medzi troma ulicami. Ide o dvojposchodový symetrický obrodenecký dom plovdivského typu a jeden z najväčších obytných obrodeneckých domov v architektonicko-historickej rezervácii Starý Plovdiv. Druhé poschodie je rozľahlejšie a arkierovito sa rozširuje nad prízemím.

Dom je cez dvor prepojený s areálom susedného Balabanovovho domu.

### Exteriér

Hlavná budova je postavená v križovatke dvoch ulíc a jej fasáda sa tak podieľa na tvarovaní ich siluet. Architektonické riešenie exteriéru budovy je opulentné a rozmanité. Fasády budovy smerujúce do ulice sú dynamicky rozdelené arkiermi, čo fasádu robí pomerne zložito členenú. Fasáda smerujúca do dvora je jednoduchšia s dvomi radmi rovnakých okien. V strede fasády smerujúcej do dvora sa nachádza portikus so štyrmi drevenými stĺpmi.

### Interiér

Celková rozloha interiéru je 254m². Miestnosti sú rozdelené symetricky a na obidvoch poschodiach sú rovnako rozložené. Centrálnu miestnosť predstavuje rozľahlý salón, okolo ktorého sú rozmiestnené izby – vždy po dve vedľa seba na dlhších stranách salónu. Izby v dome sú priestranné s veľkým počtom okien, ktoré umožňujú výborné osvetlenie izieb zvonku. Pre miestnosti sú typické tzv. alafrangy, ktoré sú zdobené maľbou predovšetkým v podobe krajinných kompozícií. V miestnostiach sa nachádzajú maľby (v alafrangách, ale aj priamo na stenách), ktoré zobrazujú rôzne svetové mestá, napríklad Alexandriu, Carihrad, Benátky, Štokholm, Kodaň, Petrohrad a iné.

Stropy sú drevené s ozdobnou drevorezbou s rôznymi druhmi ornamentov, pričom v každej miestnosti je strop rozdielny a žiadny motív sa neopakuje. Vymaľované sú v orientálnom štýle.

Schodisko, ktoré spája prízemie s druhým poschodím sa nachádza v samostatnom koridore, ktorý je oddelený od salónu a ostatných miestností.

### Ozdobná maľba

Zo zachovaných domov ide o jeden najbohatšie zdobených obrodeneckých domov v Plovdive. Exteriérové ako aj interiérové steny sa vyznačujú bohatou výzdobou tvorenou maľovanými pilastrami, girlandami (tvorené rastlinnými a geometrickými motívmi), medailónmi, zátišiami a krajinnými kompozíciami. Autormi sú Čirpanskí majstri Moko a Mavrudi, ktorí na vymaľovaní celého domu pracovali viac ako šesť mesiacov. Maľbou sú ozdobené aj steny, ktoré ohradzujú areál domu, pričom maľby na vonkajších stenách sú umelecky v súlade s maľbami na dome.

### Dvor

Vo dvore sa okrem samotného domu nachádzajú ešte ďalšie tzv. pomocné budovy. Ide o kúpeľňu s práčovňou, kuchyňu s pomocnými izbami a sklad (tzv. maaza).

Kúpeľna je postavená v orientálnom štýle s kupolami, typickými klenbami a nikami s mramorovou podlahou a ozdobnou kašňou. Mala vyhrievanú podlahu a je priamo prepojená s domom. Ide o jedinú do súčasnosti zachovalú kúpeľňu z obdobie bulharského národného obrodenia s tečúcou studenou a teplou vodou.

Sklad je postavený s hrubými vonkajšími stenami, železnou bránou vo vchode a okennými mrežami. Slúžil na uskladnenie cenného tovaru. Nachádza sa v rohu dvora pri vysokej stene, ktorá obkolesuje areál domu. Budova je postavená z kameňov. Nad dverami skladu sa nachádza maľba predstavujúca oproti stojaci Chindlijanov dom. Sklad je tak ako aj samotný dom postavený v slohu bulharského obrodeneckého baroku.

Múzejná expozícia „Staromestský život"
--------------------------------------

Múzejná expozícia „Staromestský život" (bulh. Музейна експозиция „Старинен градски бит" – *Muzejna ekspozicija „Starinen gradski bit"*) predstavuje životný štýl obyvateľov Plovdivu v minulosti. Expozícia sa nachádza aj vo vedľajšom Balabanovovom dome s ktorým tak Chindlijanov dom tvorí jeden expozičný celok.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená ako „ľudová starožitnosť" v Štátnom vestníku č.85 z roku 1949. V roku 1974 bola budova vyhlásená za kultúrnu pamiatku. Štatút bol obnovený v Štátnom vestníku č.4 z roku 1995, pričom ako dôvod ochrany bola uvedená architektonicko-umelecká hodnota budovy. Názov budovy ako je uvedený na zozname kultúrnych pamiatok národného významu je *Kăšta na Stepan Chindlijan* (bulh. Къща на Степан Хиндлиян, doslova *Dom Stepana Chindlijana*), prípadne *Kăšta na Stepan Chindlijan s maaza i stopanski sgradi* (bulh. Къща на Степан Хиндлиян с мааза и стопански сгради, doslova *Dom Stepana Chindlijana so skladom a hospodárskymi budovami*).

Galéria
-------

* pohľad do dvora a na dom od brány do areálu z ulice „Artin Gidikov"pohľad do dvora a na dom od brány do areálu z ulice „Artin Gidikov"
* celkový pohľad na severnú (dvorovú) fasádu domucelkový pohľad na severnú (dvorovú) fasádu domu
* pohľad na ohradenie areálu a dom z ulice „Artin Gidikov" zo severozápadupohľad na ohradenie areálu a dom z ulice „Artin Gidikov" zo severozápadu
* pohľad na dom z východupohľad na dom z východu
* pohľad na západnú fasádu domupohľad na západnú fasádu domu
* pohľad na južnú fasádu domupohľad na južnú fasádu domu
* pohľad na severnú časť dvora s budovou skladupohľad na severnú časť dvora s budovou skladu
* detail z južnej fasádydetail z južnej fasády
* detail z južnej fasádydetail z južnej fasády
* detail zo severnej (dvorovej) fasádydetail zo severnej (dvorovej) fasády
* detail zo západnej fasádydetail zo západnej fasády
* detail zo západnej fasádydetail zo západnej fasády
* detailný pohľad na portikusdetailný pohľad na portikus
* detailný pohľad na jedny z dverí do domudetailný pohľad na jedny z dverí do domu
* vchod do areáluvchod do areálu
* z interiéruz interiéru
* z interiéruz interiéru
* z interiéruz interiéru

Referencie
----------

1. 1 2 3 4 5 6 7 8 9 10 11 12 13 14 15 16 17  STAMOV, Stefan prof. d-r arch. Bălgarsko architekturno nasledstvo – selišta – cărkvi – manastiri. Sofia : Stefan Stamov. 2016. 516 s. 342 – 345. (po bulharsky)
2. 1 2 3 4 5 6 7 8 9 10  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 40 – 41. (po bulharsky)
3. 1 2 3 4 5 6  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 424 – 425. (po bulharsky)
4. 1 2 3 4 5 6 7 8 9 10 11 12 13 14  KOLEKTÍV AUTOROV. Goľama enciklopedija BĂLGARIJA – tom 12 – uni-ja. Sofia : Bălgarska akademija na naukite – Naučnoinformacionen centăr „Bălgarska enciklopedija". 2012. 4946 s. ISBN 9789548104340. S. 4638. (po bulharsky)
5. 1 2 3 4  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 241 – 246. (po bulharsky)
6. 1 2 3 4 5 6 7 8 9 10 11 12 13 14 15 16 17 18 19 20 21  PIŽEV, Aleksandăr. Starijat Plovdiv. Varna : Izdatelstvo "Slavena". 48 s. ISBN 9545793368. S. 27 – 28. (po bulharsky)
7. 1 2 3 4 5 6 7 8 9 10 11 12 13 14 15 16 17  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 274. (po bulharsky)
8. 1 2 3 4 5   mc.government.bg, [cit. 2022-08-20]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Chindlijanov dom**